Document ID: 32005R1084

KOMMISSIONENS FORORDNING (EF) Nr. 1084/2005
af 8. juli 2005
om ændring af bilag II, III og V til Rådets forordning (EØF) nr. 3030/93 om den fælles ordning for indførsel af visse tekstilvarer med oprindelse i tredjelande
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 3030/93 af 12. oktober 1993 om den fælles ordning for indførsel af visse tekstilvarer med oprindelse i tredjelande (1), særlig artikel 19, og
ud fra følgende betragtninger:
(1)
Kontingenter for import af kategorier af tekstilvarer og beklædningsgenstande blev afskaffet over for WTO-medlemmer den 1. januar 2005 med udløbet af WTO-aftalen om tekstilvarer og beklædningsgenstande.
(2)
Før kontingenterne blev liberaliseret, indførte Fællesskabet den 13. december 2004 ved Rådets forordning (EF) nr. 2200/2004 (2) en tilsynsordning for de 35 kategorier af tekstilvarer, der var omfattet af liberaliseringen.
(3)
Ifølge punkt 242 i arbejdsgruppens rapport om Folkerepublikken Kinas (i det følgende benævnt »Kina«) tiltrædelse af WTO (3) (»specifik beskyttelsesklausul for tekstilvarer og beklædningsgenstande«) er der mulighed for at træffe specifikke beskyttelsesforanstaltninger vedrørende indførsel af tekstilvarer og beklædningsgenstande fra Kina. Det hedder, at når et WTO-medlem har grund til at tro, at indførsel af tekstilvarer og beklædningsgenstande, der har oprindelse i Kina, på grund af markedsforstyrrelser udgør en trussel mod en velordnet udvikling af handelen med disse varer, kan et medlem anmode om konsultationer med Kina med henblik på at afbøde eller forhindre sådan markedsforstyrrelse.
(4)
Rådet indføjede ved forordning (EF) nr. 138/2003 (4) artikel 10a i forordning (EØF) nr. 3030/93 for at gennemføre punkt 242 i arbejdsgruppens rapport i fællesskabslovgivningen.
(5)
Den 6. april 2005 vedtog Kommissionen vejledende retningslinjer for anvendelsen af artikel 10a i forordning (EØF) nr. 3030/93 vedrørende en specifik beskyttelsesklausul for tekstilvarer og beklædningsgenstande.
(6)
Europa-Kommissionen anmodede om og afholdte konsultationer med Kina inden for rammerne af punkt 242 i arbejdsgruppens rapport om Kinas tiltrædelse af WTO og artikel 10a i forordning (EØF) nr. 3030/93 om de varekategorier, i hvilke det blev antaget, at indførsel af varer med oprindelse i Kina på grund af markedsforstyrrelser udgjorde en trussel mod en velordnet udvikling af handelen. Sådanne konsultationer blev afsluttet den 10. juni 2005 og førte til en gensidigt tilfredsstillende løsning for ti varekategorier. Resultatet af konsultationerne fremgår af et aftalememorandum af samme dato mellem Europa-Kommissionen og Kinas Handelsministerium om eksport af visse kinesiske tekstilvarer og beklædningsgenstande til Den Europæiske Union.
(7)
Aftalememorandummet omhandler import fra Kina til Fællesskabet af ti varekategorier: kategori 2 (Stoffer af bomuld), kategori 4 (T-shirts), kategori 5 (Pullovere), kategori 6 (Benklæder), kategori 7 (Bluser), kategori 20 (Sengetøj), kategori 26 (Kjoler), kategori 31 (Brystholdere), kategori 39 (Dækketøj, viskestykker og lignende køkkentekstiler) og kategori 115 (Garn af hør eller ramie). De tilsvarende toldkoder er opført i bilag I til forordning (EØF) nr. 3030/93.
(8)
Kommissionen mener, at importen af varer med kinesisk oprindelse i disse kategorier udgør en trussel mod en velordnet udvikling af handelen på grund af markedsforstyrrelser eller trussel herom som omhandlet i punkt 242 i arbejdsgruppens rapport om Kinas tiltrædelse af WTO og artikel 10a i Rådets forordning (EØF) nr. 3030/93 af følgende årsager.
(9)
Importen af varer i kategori 2 (Stoffer af bomuld) med oprindelse i Kina steg 71 % i mængde i de fire første måneder af 2005 i forhold til samme periode i 2004. Dette bringer importen af varer i denne kategori op på 124 % af det alarmniveau, der er fastsat ved retningslinjerne (»alarmniveauet«). Importen af varer i denne kategori fra alle lande steg en smule, 4 %, i samme periode. Gennemsnitsprisen på importerede varer med kinesisk oprindelse faldt imidlertid med 21 % (ifølge importtilsynsdata), langt hurtigere end gennemsnitsprisen for andre lande (- 2 % baseret på Eurostat-data for januar-marts). Denne situation er endnu mere kritisk, når det gælder import af varer i underkategori 2A (denimstof), idet importen fra Kina i første kvartal 2005 steg 102 % i forhold til samme periode i 2004, samtidig med at den samlede import steg 15 %, og de gennemsnitlige enhedspriser faldt 20 %.
(10)
Importen af varer i kategori 4 (T-shirts) med oprindelse i Kina steg 199 % i mængde i de første fire måneder af 2005 i forhold til samme periode i 2004. Dette bringer importen af varer i denne kategori op på 197 % af alarmniveauet. Importen af varer i denne kategori fra alle lande steg 24 % i samme periode. Gennemsnitsprisen på importerede varer med kinesisk oprindelse faldt 37 %.
(11)
Importen af varer i kategori 5 (Pullovere) med oprindelse i Kina steg 530 % i mængde i de fire første måneder af 2005 i forhold til samme periode i 2004. Dette bringer importen af varer i denne kategori op på 194 % af alarmniveauet. Importen af varer i denne kategori fra alle lande steg 14 % i samme periode. Gennemsnitsprisen på importerede varer med kinesisk oprindelse faldt 42 %.
(12)
Importen af varer i kategori 6 (Benklæder) med oprindelse i Kina steg 413 % i mængde i de første fire måneder af 2005 i forhold til samme periode i 2004. Dette bringer importen af varer i denne kategori op på 312 % af alarmniveauet. Importen af varer i denne kategori fra alle lande steg 18 % i samme periode. Gennemsnitsprisen på importerede varer med kinesisk oprindelse faldt 14 %.
(13)
Importen af varer i kategori 7 (Bluser) med oprindelse i Kina steg 256 % i mængde i de fire første måneder af 2005 i forhold til samme periode i 2004. Dette bringer importen af varer i denne kategori op på 207 % af alarmniveauet. Importen af varer i denne kategori fra alle lande steg 4 % i samme periode. Gennemsnitsprisen på importerede varer med kinesisk oprindelse faldt 30 %.
(14)
Importen af varer i kategori 20 (Sengetøj) med oprindelse i Kina steg 158 % i mængde i de fire første måneder af 2005 i forhold til samme periode i 2004. Dette bringer importen af varer i denne kategori op på 107 % af alarmniveauet. Importen af varer i denne kategori fra alle lande steg 6 % i samme periode. Gennemsnitsprisen på importerede varer med kinesisk oprindelse faldt 34 %.
(15)
Importen af varer i kategori 26 (Kjoler) med oprindelse i Kina steg 219 % i mængde i de fire første måneder af 2005 i forhold til samme periode i 2004. Dette bringer importen af varer i denne kategori op på 212 % af alarmniveauet. Importen af varer i denne kategori fra alle lande steg 1 % i samme periode. Gennemsnitsprisen på importerede varer med kinesisk oprindelse steg 2 %, registreret ved tilsynet. De faktiske Eurostat-tal for første kvartal viser imidlertid et stort prisfald på 42 %.
(16)
Importen af varer i kategori 31 (Brystholdere) med oprindelse i Kina steg 110 % i mængde i de fire første måneder af 2005 i forhold til samme periode i 2004. Dette bringer importen af varer i denne kategori op på 145 % af alarmniveauet. Importen af varer i denne kategori fra alle lande steg 6 % i samme periode. Gennemsnitsprisen på importerede varer med kinesisk oprindelse faldt 37 %.
(17)
Importen af varer i kategori 39 (Dækketøj, viskestykker og lignende køkkentekstiler) med oprindelse i Kina steg 64 % i mængde i de fire første måneder af 2005 i forhold til samme periode i 2004. Dette bringer importen af varer i denne kategori op på 110 % af alarmniveauet. Importen af varer i denne kategori fra alle lande steg 10 % i samme periode. Gennemsnitsprisen på importerede varer med kinesisk oprindelse faldt 39 %.
(18)
Importen af varer i kategori 115 (Garn af hør eller ramie) med oprindelse i Kina steg 55 % i mængde i de fire første måneder af 2005 i forhold til samme periode i 2004. Dette bringer importen af varer i denne kategori op på 150 % af alarmniveauet. Importen af varer i denne kategori fra alle lande steg 40 % i samme periode. Gennemsnitsprisen på importerede varer med kinesisk oprindelse har været stabil (den steg 3 % ifølge importtilsynstal eller forblev uændret ifølge Eurostat). Det bør dog bemærkes, at den gennemsnitlige enhedspris på importerede varer med kinesisk oprindelse er mindre end det halve af fællesskabsproducenternes gennemsnitspris.
(19)
Importniveauerne for tekstilvarer og beklædningsgenstande fra Kina og andre gennemførelsesordninger som omhandlet i aftalememorandummet bør gennemføres i forordning (EØF) nr. 3030/93.
(20)
Artikel 27 i bilag III til forordning (EØF) nr. 3030/93 bør ændres med henblik på nærmere specificering af de data, som medlemsstaterne skal indsende inden for rammerne af det efterfølgende statistiske tilsyn med visse tekstilvarer.
(21)
Forordning (EØF) nr. 3030/93 bør derfor ændres i overensstemmelse hermed.
(22)
Forordningen skal træde i kraft på tredjedagen efter offentliggørelsen for at muliggøre en hurtig gennemførelse af aftalememorandummet.
(23)
De foranstaltninger, der er fastsat i denne forordning, er i overensstemmelse med udtalelsen fra det tekstiludvalg, der er nedsat ved artikel 17 i forordning (EØF) nr. 3030/93 -
UDSTEDT FØLGENDE FORORDNING:
Artikel 1
Bilag II, III og V til forordning (EØF) nr. 3030/93 affattes som angivet i bilaget til denne forordning.
Artikel 2
Denne forordning træder i kraft på tredjedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 8. juli 2005.

Labels: 1
3
18
5